1Che tak i 'ij-le, je q'ui i winak xe moltaj ru' i Jesus, lic je mil, je mil. Que bajbatic rumal qui q'uial. Are 'uri i Jesus xu jek ch'a'atic cu' u tijoxelab. —Chi 'ana cwent che iwib, mokxa quix 'elic pacha i je aj Fariséo, xa queb qui palaj. Ile pacha co'on i cunbal re i caxlanwa. 2Ni'pa i n-'alijinsam taj, ca 'alijinsax na; ni'pa i uwam u wach, ca 'etamax na. 3Rumal-i, ronojel ni'pa i bim yix pa 'ekumal, ca tataj ni rason chi sak; ni'pa i bim na paja ali'al, lic tz'apim i uchija, 'o i ca siq'uin na chu bixquil chuwi tak ja —xu bij i Jesus. 4Yix chi ix wachi'il, quin bij ni iri chiwe: mi xij iwib chique i quiqui camsaj i ch'acul. Xui ile que tiqui chu 'onquil; n-que tiqui ta chu camsaxic iwanima. 5Yin quin bij na chiwe pachin che, chi xija iwib: chi xija iwib che i Dios; ire, we xix camsaxic, 'o pu'ab quix u ya pa 'a'. Are, chi xija iwib che ire. 6(I Dios quix u chajij.) Iweta'am chi jun tz'iquin n-pakal taj, xa queb centávo i cajil je jo'ob. Péro i Dios que u chajij, n-que u sach ta pu c'ux. 7(Xak queje yix, i Dios lic quix u chajij.) Ire 'is rajlam ni'pa i wi 'o che i jolom. Mi xij iwib 'uri; yix 'ut, mas 'o ni 'ij chiquiwach uq'uial tz'iquin —xu bij i Jesus chique. 8Te'uri xu bij chique: —Quin bij iri chiwe: ni'pa i qui yom qui wach wu', we quiqui bij chiquiwach i winak chi je we yin, xak yin quin bij na chiquiwach i ángel re i Dios chi ique je in winak yin. 9Xui-ri, je ni'pa i quiqui bij chiquiwach i winak chi ne te we yin, xak yin quin bij na chiquiwach i ángel re i Dios chi ique ne te we yin. 10I winak, ni'pa i c'ax que ch'aw chwij yin, in Achi aj Chicaj, ile ca cuytaj na chique; xui-ri je ni'pa i c'ax que ch'aw chirij u Tewal i Dios, i mac-le, lic n-ta u cuytajic. 11Co'on panok, i je aj ch'o'oj chiwij, quix qui c'am nubi chuwach i nimak tak mam'ib pa molbal'ib, chuwach i 'atbal tzij, o xak chiquiwach i 'atol tzij. Are quiqui 'an ile, mix c'achir tan chu ch'obic wach i tobal iwib qui 'ano, mix c'achir tan wach i qui bij chiquiwach, 12man i u Tewal i Dios cu c'ut na chiwe wach i qui bij, are cu rik i 'or-le. (Queje xu bij i Jesus ile chique u tijoxelab.) 13'O jun achi chiquixol i winak xu bij che i Jesus: —Tijonel, cha bij che i watz chi cu jach ni nic'aj-we re i ubitak-re in kajaw, chi xcanaj can pu'ab ire, are xcamic. 14Te'uri i Jesus xu bij che: —Achi, n-are ta in patan yin quin 'an juez che wib piwi chu yijbaxic ile chiwe —xu bij che. 15Te'uri xu bij chique conojel: —Chi 'ana cwent, mokxa qui 'an che iwib xa ix rayinel, xa ix molonel re ubitak iwe; man n-rumal ti uq'uial ubitak iwe 'o i c'aslemal sakil —co'ono. 16Are 'uri xu bij jun tijojbal tzij chique: —'O jun achi beyom; i rulew, q'ui i cosech xu ya'o. 17Ire xu jek u ch'obic 'uri: "¿Wach i quin 'ano? 'Utz we tene mas nim i c'olbal-re," xu bij. 18Te'uri xu ch'ob pu c'ux: "Weta'am chic wach i quin 'ano; quin wulijsaj i c'olbal re in cosech, te'uri quin 'an juban chic mas nimak chuwach ile. Quin c'ol ni'pa in cosech chupam, tak i juban ubitak-we. 19Te'uri quin bij che wib: lic 'utz we yin, man 'o ni ronojel wu', wach i rajwaxic chwe q'uial junab u wach. N-quin chacun ta chic, to' quin uxlanic, xui chic quin tij in wa, quin tij in ya', y quin quicot na. Queje ile quin bij na," xu bij i achi pu c'ux. 20Are 'uri i Dios xu bij che: "Achi, ¡laj at buy! Wo'or cha'ab, cat camic. I ni'pa i ubitak awe chi a c'olom-na ¿pachin nawi re?" xu bij i Dios che. 21Queje ile que'el chique ni'pa i to' quiqui ch'ob u molic i qui beyomal. Xa je niba' 'uri chuwach i Dios —xu bij i Jesus chique. 22Te'uri xu bij chique u tijoxelab: —Rumal-i, mix c'achir che i c'aslemal, wach i qui tijo, tzukbal iwib, xak mix c'achir che i 'u', wach i qui cojo, ch'ukbal i iwij. 23I c'aslemal, ¿xataba xui i wa cajwax che? Xak i ch'acul, ¿xataba xui i 'u' cajwax che? N-xui taj. 'O i mas cajwax na chiwe chuwach i wa, xak i 'u'. 24Chi ch'obo 'ut wach quiqui 'an i ch'oc: ique, n-ti quiqui tico, xak n-ti quiqui molo, xak n-ti quiqui c'ol pu c'olbal-re. Tupu n-quiqui 'an taj, i Dios que u tzuku. Y mas lic nim i 'ij yix chiquiwach ique. 25We to' qui c'achirsaj iwib, n-ta cu chacuj. Mi jun chiwe ca tiqui chu nimarsaxic u najtil rij, tupu lic ca c'achir che. 26We n-quix tiqui ta chu 'onquil ile chi n-ta kas u chac ¿wuchac 'uri lic quix c'achir che wach i qui tijo, xak i ch'ukbal iwij? 27Chi ch'obo 'ut wach quiqui 'an i cotz'ij. Ique n-que c'achir ta chu ch'aquic qui 'u', xak mi ne u yijbaxic. Tupu n-quiqui 'an taj, lic chom qui 'u'. Quin bij chiwe: chom ni qui 'u' ique chuwach i u 'u' i nim laj 'atol tzij, mam Salomon ujer, chi lic beyom. 28Queje cu 'an i Dios ile chique i cotz'ij pa tak 'es, chi xa queb oxib 'ij 'olic: wo'or c'aslic, y chwek c'atnak chic pa 'a'. Ire we cu ya i chom laj u 'u' i ral cu cotz'ij-le, ¿xataba n-cu ya ta 'uri iwe yix? Cu ya'o, pues. ¡Yix c'o i rajwaxic che u cubibal i c'ux che i Dios! 29We queje co'on i Dios ile, mix c'achir 'uri chu tzucuxic wach i qui tijo, wach i qui tu'u. 30Ni'pa tak ile, are i quiqui tzucuj i to' winak. Péro yix, 'o jun i Kajaw chicaj lic reta'am wach i rajwaxic chiwe. 31Rumal-i, chi ya iwib che i 'utz laj 'atbal tzij re i Dios, te'uri ire cu ya na chiwe wach tak rajwaxic chiwe. (Queje xu bij i Jesus ile chique u tijoxelab.) 32Te'uri xu bij chique: —Mi xij iwib, ix ral in tzobajil, yix n-ix ta q'ui. Xui-ri, i Ta chicaj craj cu ya chiwe quix oc che u 'atbal tzij ire. 33Chi c'ayij ubitak iwe, y chi jacha i mer chique i 'o rajwaxic chique. Queje ile qui c'ol i mer pa yabal-re chi n-ca jar taj; queje ile, qui c'ol i beyomal chila chicaj, pa n-ca q'uis ta wi; chila n-coc ta wi ili'om, xak n-que oc ti poc' ru'. 34Queje chi 'ana ile, man pa 'o wi i beyomal, chila 'uri 'o wi i cubibal i c'ux. (Queje xu bij i Jesus ile chique u tijoxelab.) 35Te'uri xu bij chique: —Chix 'olok ix yij chic, are ca c'un i Iwajwal; ix 'olok i tzijom i cantil chu c'ulaxic. 36Chi 'ana yix pacha ix aj chajal ja chi coy'em u c'unic i qui patron che jun c'ulanquil. Ique je yij chic chu tayic u be; are cuponic, juntir quiqui jak uchija che, are que u 'ijla. 37'Utz que i mocom chi que c'asc'atic y que chajinic are cupon i qui patron. Quin bij iri chiwe: ire cu bij na chique chi que cubi chi mexa, te'uri que u tzuk na. 38Ire mokxa cupon tiq'uil a'ab, o xa ca pe u sakiric; 'utz que i rajchaquib we que c'asc'atic are cuponic —xu bij i Jesus chique. 39Xak xu bij i tzij-i chique: —Chi ta iri: jun rajaw ja, we reta'am wach u 'onom 'or cupon jun ili'om ru', ire ca c'asc'at na 'uri; n-cu ya ta che coc pa rachoch crel'aj bi ubitak-re che, man ire yij na chu c'ac'alixic. 40Xak yix, chi c'ac'alij na, man i Achi aj Chicaj ca c'un na are n-ti qui ch'ob che —xu bij i Jesus chique. 41Are 'uri i ma Pédro xu tz'onoj che: —Kajwal, i tzij xa bij-le ¿xui chake yoj xa bij, o xak chique i winak conojel? 42I Kajwal xu bij che: —(Chique ni'pa i je wajchac i xin bij-le.) Iweta'am wach ca 'ani che jun ajchac lic 'utz, lic 'o u no'oj. Ire ca ya' na can piquiwi i juban ajchac rumal u patron. Chukul ire 'o wi u ya'ic i qui wa are cu rik i 'or. 43'Utz re i achi-le we ca tijin chu 'onquil wach i rajwaxic chique i ajchac are ca c'un chali i u patron. 44Katzij i quin bij chiwe, ire ca canax na 'uri puwi ronojel i ubitak re u patron. 45Xui-ri, we xa cu ch'ob na chi u patron n-we' taj ca tzalij chalok, mokxa cu jek qui ch'ayic i rach ajchaquib, chi achiab, chi ixokib. Mokxa to' u wa'im cu bisoj: wach cu tijo, wach cu tu'u, wach tak ca 'abar ru'. 46Ire n-reta'am taj bi chi 'oril ca c'un u patron; are n-ta cu ch'ob che, xak te'et ca c'un chalok. I u patron; cu ya na 'uri pa nim laj tojpen. Xak jun i tojpen ca ya' che pacha ca ya' chique i n-quiqui coj ti u tzij i Dios. 47Jun ajchac chi reta'am wach craj u patron, ire we n-cu yijba ta rib chu 'onquil, we xak n-co'on ta cas che, lic q'ui ni u lo'xic 'uri cu tij na, tojbal re u mac. 48Xui-ri, jun ajchac, we n-reta'am taj wach craj u patron, y we 'o i u mac, lic ca majaw te che chi cu tij ni tojpen, ire n-mas ti u lo'xic cu tijo. Pachin jun, nim i yatal pu'ab, 'o chukul 'uri nim cu jach tan chic che i rajaw; pachin jun, nim ni okxanim pu'ab, 'o chukul 'uri cu jach tan chic che i rajaw, xak cu jach che ni'pa i u ch'acom puwi. (Queje i tzij ile xu bij i Jesus chique.) 49—Yin in c'un-nak chuwach i jyub ta'aj, in aj nuc'ul 'a' chi; ¡cwaj te yin we ta ca juluw chic! 50Péro 'o jun nim laj pen nabe chinwach; ¡lic quin c'achir rumal, c'a ca q'uis ni ile! 51Mi ch'ob yix chi in c'un-nak xa que in chomarsaj ni winak chuwach i jyub ta'aj. N-rumal ti ile in c'un-nak; in c'un-nak xa que in jachersaj qui wach (man rumal u c'utic i sak laj tzij, are ca paxsaxic, ca pe ni ch'o'oj chiquixol i winak). 52Co'on panok, we je 'o jo'ob cachalal quib, quiqui jachersaj ni quib; i je oxib quiqui junamsaj qui no'oj chiquiwach i queb; xak i queb quiqui junamsaj qui no'oj chiquiwach i oxib. 53Je 'o ni kajawxel, n-junam ta chic qui no'oj cu' i qui c'ojol; xak queje ni c'ojolxel cu' i qui kajaw. Xak je 'o ni chuchuxel n-junam ta chic qui no'oj cu' i calit; xak queje quiqui 'an ni calit cu' i qui chuch. Je 'o ni alibaxel n-junam ta chic qui no'oj cu' i qui chuch calib; xak queje quiqui 'an na ique chique i cali-baxel. 54I Jesus xak xu bij chique i winak: —Yix, are quiwil i sutz' quel li pa ca tzak wi i 'ij, juntir qui bij chi ya ca pe i jab, y katzij, queje que'elok. 55Xak i tew, we ca c'un pa sur, qui bij chi ca pe jun 'ij tij, quix cha; y katzij, queje ile que'elok. 56Yix, ¡xa queb i palaj! Lic quiwil nu be wach co'on u wach caj, xak u wach i jyub ta'aj. ¿Wuchac 'uri n-iweta'am taj wach usuc' iri, chi quix tijin chi rilic che tak i 'ij-i? —xu bij chique. 57Te'uri xu bij chique i winak: —¿Wuchac n-qui ch'ob tu be yix mísmo wach ca majaw chiwe qui 'ano? 58We 'o jun u cojom a mac, y qui maj bi i be pa 'atbal tzij, cha 'ana pen u yijbaxic ru', tz'akat c'a ix 'o pa be, man n-cat u c'am tubi chuwach i juez. Man i juez cat u jach na che i policía, i policía cat u tz'apij na pa cárcel. 59Sak laj tzij i quin bij, n-cat el tal chila, c'a ca toj ni q'uisbal centávo re a múlta. (Queje ile i tijojbal tzij xu bij i Jesus, c'utbal re chique chi 'o u chac we' quiqui suc'ba qui c'aslemal chuwach i Dios man n-que ya' ta pa tojpen.)
SAN LUCAS 12